Nariadenie Komisie (ES) č. 642/2004
zo 6. apríla 2004
o presných požiadavkách na údaje zhromažďované v súlade s nariadením Rady (ES) č. 1172/98 o štatistických výkazoch o cestnej nákladnej doprave
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1172/98 z 25. mája 1998 o štatistických výkazoch o cestnej nákladnej doprave [1], naposledy zmenené a doplnené nariadením Európskeho parlamentu a Rady (ES) č. 1882/2003 [2], a najmä na jeho článok 4,
keďže:
(1) V súlade s článkom 4 nariadenia (ES) 1172/98 Komisia zabezpečí, aby štatistické výsledky odovzdávané členskými štátmi spĺňali minimálne požiadavky na presnosť, berúc do úvahy štrukturálne charakteristiky cestnej dopravy v členských štátoch.
(2) V súlade s článkom 7 ods. 2 nariadenia (ES) 1172/98 členské štáty každý rok poskytnú Eurostatu informácie o veľkosti vzoriek, o podiele tých, ktorí neposkytli údaje, a vo forme štandardných odchýlok alebo intervalov spoľahlivosti, informácie o spoľahlivosti najdôležitejších výsledkov.
(3) Je nevyhnutné špecifikovať štruktúru a obsah minimálnych požiadaviek na presnosť štatistických výsledkov odovzdaných členskými štátmi.
(4) Opatrenia stanovené v tomto nariadení sú v súlade so stanoviskom Výboru pre štatistické programy, založeným rozhodnutím Rady 89/382/EHS, Euratom [3],
PRIJALA TOTO NARIADENIE:
Článok 1
Časové obdobia štatistického zisťovania
1. Keď metódy používané členskými štátmi pri zostavovaní údajov zahŕňajú metodológiu náhodného výberu vzoriek, v štatistickom zisťovaní sú obsiahnuté všetky časové obdobia.
2. Keď je celkový počet cestných nákladných motorových vozidiel v členskom štáte, ktorý môže byť zahrnutý do štatistického zisťovania, menší než 25000 vozidiel, alebo keď je celkový počet vozidiel zapojených do medzinárodnej dopravy menší než 3000 vozidiel, minimálny počet týždňov štatistického zisťovania v štvrťroku je sedem.
Článok 2
Percentuálna štandardná odchýlka
1. Keď metódy používané členskými štátmi pri zostavovaní údajov zahŕňajú metodológiu náhodného výberu vzoriek, percentuálna štandardná odchýlka (interval spoľahlivosti 95 %) ročných odhadov prepravených ton, vykonaných tonokilometrov a celkových ubehnutých naložených kilometrov celej cestnej nákladnej dopravy a vnútroštátnej cestnej nákladnej dopravy nesmie byť väčšia než ± 5 %.
2. Keď je celkový počet cestných nákladných motorových vozidiel relevantný pre štatistické zisťovanie, menší než 25000 vozidiel alebo keď je celkový počet vozidiel zapojených do medzinárodnej dopravy menší než 3000 vozidiel, percentuálna štandardná odchýlka (interval spoľahlivosti 95 %) ročných odhadov prepravených ton, vykonaných tonokilometrov a celkových ubehnutých naložených kilometrov celej cestnej nákladnej dopravy a vnútroštátnej cestnej nákladnej dopravy nesmie byť väčšia než ± 7 %.
Článok 3
Informácie poskytované Eurostatu
1. Členské štáty poskytnú Eurostatu každý štvrťrok informácie, aby bolo možné vypočítať veľkosť vzorky, podiel odpovedí a hodnoty kvality registra. Keď je primárnou štatistickou jednotkou cestné nákladné motorové vozidlo, informácie sa poskytnú vo formáte tabuľky B1 uvedenej v prílohe k tomuto nariadeniu. Keď primárnou štatistickou jednotkou nie je cestné nákladné motorové vozidlo, informácie sa poskytnú vo formáte tabuľky B2 uvedenej v prílohe k tomuto nariadeniu. Tabuľka sa odovzdá v rovnakej lehote, aká je stanovená pre prenos údajov podľa článku 5 ods. 3 nariadenia (ES) č. 1172/98.
Na účely tohto článku sa použijú tieto definície:
a) "podiel odpovedí" znamená hodnotu, ktorej menovateľom je počet výberových jednotiek, za ktoré bol vybratým prevádzkovateľom poslaný dotazník, a ktorej čitateľom je počet výberových jednotiek, za ktoré bol poslaný dotazník, mínus súčet počtu jednotiek, za ktoré bolo odmietnuté poskytnúť informácie, a počtu jednotiek, za ktoré neboli predložené žiadne informácie akéhokoľvek druhu;
b) "hodnota kvality registra" znamená hodnotu, ktorej menovateľom je počet výberových jednotiek, za ktoré bol poslaný dotazník, mínus súčet počtu jednotiek, za ktoré bolo odmietnuté poskytnúť informácie, a počtu jednotiek, za ktoré neboli predložené žiadne informácie akéhokoľvek druhu, a ktorej čitateľom je počet výberových jednotiek, ktorých vozidlá aktívne pracovali počas obdobia štatistického zisťovania, plus počet jednotiek, ktorých vozidlá aktívne nepracovali počas obdobia štatistického zisťovania, no mohli by sa považovať za časť prevádzkyschopného vozového parku.
2. Ak percentuálne štandardné odchýlky údajov poskytnutých členským štátom podľa nariadenia (ES) č. 1172/98 boli vypočítané za niekoľko rokov a Eurostat zaznamená, že sa nachádzajú v rámci limitov stanovených v článku 2 tohto nariadenia, môže oslobodiť tento členský štát od povinnosti štvrťročne predkladať tabuľky B1 alebo tabuľky B2.
3. Keď sa použije odsek 2, členský štát môže poskytnúť Eurostatu informácie za každý rok, aby bolo možné vypočítať podiel odpovedí a hodnotu kvality registra. Informácie môžu byť poskytnuté vo formáte tabuliek B3 prípadne B4 uvedených v prílohe k tomuto nariadeniu. Tabuľka sa predloží do piatich mesiacov od konca posledného štvrťročného vykazovacieho obdobia príslušného roku. Okrem toho v rovnakej lehote členský štát poskytne Eurostatu vypočítané hodnoty percentuálnej štandardnej odchýlky (interval spoľahlivosti 95 %) ročných odhadov prepravených ton, vykonaných tonokilometrov a celkových ubehnutých naložených kilometrov celej cestnej nákladnej dopravy, vnútroštátnej cestnej nákladnej dopravy a celkovej medzinárodnej cestnej nákladnej dopravy.
Článok 4
Keď je celkový počet cestných nákladných motorových vozidiel v členskom štáte, ktoré sú zapojené do medzinárodnej dopravy a môžu byť zahrnuté do štatistického zisťovania, menší než 1000 vozidiel, príslušný členský štát môžu byť oslobodený od uplatňovania tohto nariadenia.
Článok 5
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Článok 1 sa uplatňuje od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. apríla 2004